PATVIRTINTA

Vilkaviškio r. Kybartų lopšelio-darželio ,,Ąžuoliukas“

direktoriaus 2019 m. lapkričio 28 d.

įsakymu Nr. V-113

**VILKAVIŠKIO R. KYBARTŲ LOPŠELIO-DARŽELIO „ĄŽUOLIUKAS“**

**UGDYTINIŲ SKATINIMO IR DRAUSMINIMO TVARKOS APRAŠAS**

**I. BENDROSIOS NUOSTATOS**

1. Vilkaviškio r. Kybartų lopšelio-darželio „Ąžuoliukas“ ugdytinių skatinimo ir drausminimo tvarkos aprašas (toliau – Aprašas) nustato priešmokyklinio ir ikimokyklinio ugdymo grupių ugdytinių pažangos ir pasiekimų skatinimo arba / ir drausminių nusižengimų per mokslo metus vertinimo kriterijus, vertinimo šaltinius ir drausminimo būdus ir tvarką bei apibrėžia pedagogų ir kitų Vilkaviškio r. Kybartų lopšelio-darželio (toliau – Mokyklos) darbuotojų veiksmus.
2. Vadovaujantis šiuo Aprašu, kiekvienoje priešmokyklinio, ikimokyklinio ugdymo grupėje, atsižvelgiant į vaikų amžių ir dalyvaujant patiems vaikams, sukuriamos klasės, grupės vaikų elgesio taisyklės, kuriose įtvirtinamas pozityvus / laukiamas ir neleistinas / nepageidaujamas elgesys.

**II. UGDYTINIŲ SKATINIMAS**

1. Už puikų, labai gerą, gerą, pavyzdingą lankomumą, elgesį, atstovavimą Mokyklai konkursuose, varžybose, festivaliuose ir kituose ne Mokyklos organizuotuose renginiuose, aktyvią veiklą Mokyklos veikloje ir pan., ugdytiniai skatinami:
   1. ikimokyklinio, priešmokyklinio ugdymo grupės auklėtojo, pagalbos mokiniui specialisto, Mokyklos direktoriaus viešu ugdytinio pagyrimu ir / ar padėka;
   2. padėka, pareikšta Mokyklos direktoriaus įsakymu, ir sveikinimu Mokyklos skelbimų lentoje, interneto svetainėje;
   3. padėka žodžiu ir / ar raštu ugdytinio tėvams (globėjams, rūpintojams);
   4. apdovanojimu knyga, atminimo dovanėle, kultūrine-pažintine išvyka, renginiu ir kt.;
2. Ugdytinius, kurie bus skatinami, pasiūlo grupių auklėtojai, administracija, pagalbos mokiniui specialistai, patys ugdytiniai.
3. Sudaryti kandidatų sąrašai, teikiami Mokyklos direktoriui.

**III. UGDYTINIŲ DRAUSMINIMAS**

1. Ugdytiniams už elgesio taisyklių nesilaikymą gali būti taikomos drausminės priemonės (poveikio priemonės ar nuobaudos).
2. Socialinis pedagogas pagal poreikį / situaciją ugdytiniui skiria elgesio stebėjimo ir drausminimo poveikio priemones ir informuoja ugdytinį ir ugdytinio tėvus (globėjus, rūpintojus).
3. Nepasiteisinus ugdytiniui skirtoms drausminimo priemonėms, ugdytinio elgesys / poelgis svarstomas Mokyklos vaiko gerovės komisijos posėdyje. Esant poreikiui, dalyvauja ugdytinis, ugdytinio tėvai (globėjai, rūpintojai). Vaiko gerovės komisija priima sprendimą dėl ugdymo(si) ir / ar švietimo pagalbos teikimo konkrečiam ugdytiniui pagalbos teikimo plano sudarymo arba kreipimosi į Mokyklos direktorių dėl nuobaudos skyrimo.
4. Ypatingais atvejais, kai problema neišsprendžiama, ugdytinis jo tėvai, ikimokyklinio, priešmokyklinio ugdymo grupės auklėtojas, kviečiami į administracijos posėdį, kuriame svarstomas klausimas dėl ugdytinio priėmimo į Mokyklą sutarties sąlygų keitimo arba rekomenduojama rinktis kitą ugdymo įstaigą.
5. Kai ugdytinio elgesys daro žalą ar kelia realų pavojų jo paties ir / ar kitų asmenų gyvybei, sveikatai, saugumui ar turtui, ugdytiniui taikomos atitinkamos poveikio priemonės, vadovaujantis Lietuvos Respublikos vaiko minimalios ir vidutinės priežiūros įstatymo (toliau – Vaiko minimalios ir vidutinės priežiūros įstatymas) nustatytais pagrindais ir tvarka, ugdytiniui gali būti skirta minimalios ar vidutinės priežiūros priemonė.

**IV. DRAUSMINIMO PRIEMONIŲ SKYRIMAS**

1. **Necenzūrinių žodžių vartojimas Mokykloje:**
   1. Mokyklos darbuotojai dėl necenzūrinių žodžių vartojimo ugdytinius įspėja žodžiu;
   2. pasikartojus necenzūrinių žodžių vartojimui, ikimokyklinio, priešmokyklinio ugdymo grupės auklėtojas informuoja ugdytinio tėvus (globėjus, rūpintojus).
   3. dėl nuolatinio necenzūrinių žodžių vartojimo Mokykloje ugdytinis ir jo tėvai (globėjai, rūpintojai) kviečiami atvykti į Mokyklos vaiko gerovės komisijos posėdį.
2. **Mokyklos turto tyčinis sunaikinimas ar sugadinimas:** įvykį pastebėjęs asmuo informuoja vieną iš Mokyklos administracijos atstovų. Padarytą žalą atlygina ugdytinio tėvai (globėjai, rūpintojai) įstatymų ir Mokyklos nustatyta tvarka.
3. **Smurtavimas, patyčios iš ugdytinių, pedagogų, kitų Mokyklos darbuotojų ir kitų asmenų:**Mokyklos darbuotojai, pastebėję smurtavimą ar patyčias, reaguoja nedelsiant, taiko drausminimo priemones, numatytas Mokyklos Smurto ir patyčių prevencijos ir intervencijos tvarkoje**.**
4. **Ikimokyklinės ir priešmokyklinės grupės nelankymas:**
   1. jei priešmokyklinės grupės ugdytinis be pateisinamos priežasties Mokyklos nelanko daugiau nei 15 dienų, grupės auklėtojas organizuoja pokalbį su ugdytinio tėvais (globėjais, rūpintojais);
   2. jei per kitą mėnesį ar pusmetį priešmokyklinės grupės ugdytinis be pateisinamos priežasties vėl nelanko Mokyklos jo tėvai (globėjai, rūpintojai) kviečiami į vaiko gerovės komisijos posėdį;
   3. jei ikimokyklinės grupės ugdytinis Mokyklos be pateisinamos priežasties nelanko ilgiau nei 30 dienų, grupės auklėtojas organizuoja pokalbį su ugdytinio tėvais (globėjais, rūpintojais);
   4. nustačius, jog vaikas nelanko Mokyklos, nes tėvai piktybiškai nevykdo savo pareigų, socialinis pedagogas, šią informaciją perduoda Vilkaviškio rajono savivaldybės administracijos Vaiko teisių apsaugos skyriui.

**V. BAIGIAMOSIOS NUOSTATOS**

1. Ikimokyklinio, priešmokyklinio ugdymo grupių auklėtojai žodžiu supažindina ugdytinių tėvus (globėjus, rūpintojus) su aprašu pirmojo susirinkimo metu. Atsiradus ugdytinių elgesio problemoms, jos sprendžiamos individualiai su tėvais (globėjais, rūpintojais) arba vaiko gerovės komisijos posėdyje Aprašo nustatyta tvarka.
2. Aprašas keičiamas ir papildomas direktoriaus ar Mokyklos mokytojų tarybos, mokyklos tarybos iniciatyva.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_